Protest USR în Piaţa Victoriei: a fost desfăşurat un banner uriaş, cu mesajul "Roşia Montană rezistă. Ciolacu joacă la bursă viitorul României"
Mai mulţi parlamentari şi aleşi locali ai USR au participat miercuri dimineaţă la un protest în Piaţa Victoriei, criticând modul în care membrii guvernului "s-au jucat cu economia naţională şi imaginea României" în procesul Roşia Montană, transmite Agerpres.
Aceştia au desfăşurat pe asfalt un banner uriaş, cu o lungime de peste 30 de metri, cu mesajul "Roşia Montană rezistă. Ciolacu joacă la bursă viitorul României". Printre cei prezenţi s-au numărat parlamentarii: Tudor Pop, Oana Ţoiu, Cristian Seidler, Simona Spătaru, Diana Stoica, Diana Buzoianu.
Deputata USR Diana Buzoianu, vicepreşedintă a Comisiei de Mediu din Camera Deputaţilor, a declarat că premierul Marcel Ciolacu prin declaraţiile sale i-a ajutat pe "şmecherii" care ar fi făcut bani la bursă. Deputata a mai precizat că reprezentanţii USR doresc să mulţumească, prin acţiunea organizată în Piaţa Victoriei, societăţii civile care s-a implicat în acest caz şi avocaţilor care au câştigat procesul.
"Marcel, nu ţi-a ieşit. Ai încercat să dai milioane cadou prietenilor, şmecherilor, companiilor care ar fi venit în România, ar fi distrus comorile noastre şi nici măcar nu ar fi lăsat nişte bani în economia naţională. Oamenii care au luptat ca să le fie protejate drepturile, să fie protejate comorile, patrimoniul naţional, să fie protejată calitatea aerului şi a solului au câştigat, împotriva PSD, împotriva declaraţiilor tale. Ai fi fost singurul care s-ar fi bucurat dacă astăzi România ar fi pierdut. De altfel, cântai pierderea acestui proces cinci săptămâni în rând. (…) O ţară întreagă vede astăzi că, în calitate de premier, ai fi pariat împotriva propriei ţări", a spus Buzoianu.
Diana Buzoianu a menţionat că, în cazul ariilor protejate, dezvoltarea turismului generează o mai bună valorificare a zonei, în interesul localnicilor, deoarece banii investiţi se reîntorc în comunitate.
"Orice stat european din Vest, cu o astfel de comoară, cum avem noi la Roşia Montană, ar fi făcut din comunitatea respectivă punct turistic cheie. Noi nu reuşim să facem asta. Dacă vreţi un program prin care să salvăm comunitatea şi economia locală din Roşia Montană, asta trebuie făcut: să fructificăm nişte resurse pe care le avem deja. Trebuie doar să investim în imagine şi să promovăm această comoară. (…) Eu cred că există suficient de multe fonduri şi la nivel european care pot fi accesate pe acest domeniu. (…) Aş fi vrut să văd, în locul declaraţiilor PSD care să spună că noi vom pierde acest proces şi că, vezi Doamne, ar fi trebuit să cianurăm toată România, ca să câştige nişte companii milioane, poate că treaba lor ar fi fost mai degrabă să gândească un plan de investiţii pentru locul respectiv", a spus ea.
Preşedintele USR, Cătălin Drulă, a anunţat luni că a depus plângere penală împotriva premierului Marcel Ciolacu pentru manipularea pieţei, abuz în serviciu, deturnare de fonduri şi înşelăciune în cazul Roşia Montană şi a trimis sesizări la Autoritatea de Supraveghere Financiară şi Agenţia Naţională de Integritate.
"Astăzi am depus plângeri împotriva premierului Marcel Ciolacu pentru mai multe infracţiuni printre care şi manipularea pieţei de capital. Această plângere a fost depusă la DNA. Apoi am depus plângeri la ASF, autoritatea care supraveghează pieţele financiare, şi la Agenţia Naţională de Integritate. Este inacceptabil şi o încălcare evidentă a legii, ca premier al unei ţări, ca om de stat să faci declaraţii care trădează interesul României, declaraţii în care să anunţi că un proces, un litigiu în care România este implicată este deja pierdut, să anunţi miliarde ca despăgubiri în condiţiile în care procesul nu era finalizat şi România şi cetăţenii care au fost în stradă şi au protestat împotriva cianurării aveau dreptate, aşa cum a constat şi instanţa de la Washington. Ştim foarte bine că aceste declaraţii au avut un impact imediat asupra preţului acţiunilor Gabriel Resources, compania din spatele proiectului Roşia Montană, companie listată la bursa din Toronto", a afirmat Drulă, la Palatul Parlamentului.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank